**Kisbér Város Önkormányzata Képviselő-testületének .../.... (...) önkormányzati rendelete**

**az egyes szociális és gyermekvédelmi ellátási formák helyi szabályozásáról 20/2020. (X.9.) önkormányzati rendelet módosításáról**

[1] A családok tanévkezdéssel járó terheinek enyhítése, az esélyegyenlőség elősegítése, valamint a gyermekek oktatáshoz való hozzáférésének támogatása érdekében a képviselő-testület bevezeti a tanévkezdési támogatást.

[2] Kisbér Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 10. § (1) bekezdésében, 25. § (3) bekezdés b) pontjában, 26. §-ában, 32. § (1) bekezdés b) pontjában és (3) bekezdésében, 45. § (1) és (7) bekezdésében, 58/B. § (2) bekezdésében, 92. § (1)-(2) bekezdésében és 132. § (4) bekezdés d)*,* g) pontjában, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében, 29. § (1)-(2) bekezdésében, 131. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8a pontjában meghatározott feladatkörében eljárva a következőket rendeli el:

**1. §**

Az egyes szociális és gyermekvédelmi ellátási formák helyi szabályozásáról szóló 20/2020 (X.9.) önkormányzati rendelet II. Fejezete a következő alcímmel egészül ki:

**„6/A. Tanévkezdési támogatás**

**18/A. §**

(1) Tanévkezdési támogatásra jogosult az a gyermek, aki a település közigazgatási területén lakóhellyel rendelkezik és

*a)* általános vagy

*b)* középiskolai/szakképző nevelési-oktatási intézmény nappali tagozatán tanul.

(2) Tanévkezdési támogatás - kérelemre - akkor állapítható meg, ha a kérelmező családjában az egy főre jutó havi jövedelem nem haladja meg a szociális vetítési alap hétszeresét, egyedülálló szülő vagy törvényes képviselő esetén a szociális vetítési alap nyolcszorosát.

(3) Nem részesülhet tanévkezdési támogatásban az a gyermek, akire tekintettel a családi pótlék folyósítását jogerősen felfüggesztették.

(4) Tanévkezdési támogatás ugyanazon tanévre nem állapítható meg, ha a kérelmező rendkívüli települési támogatásban részesült, és annak indoka az iskolakezdéssel kapcsolatos kiadások fedezése volt.

(5) A tanévkezdési támogatás iránti igényt a 10. melléklet szerinti formanyomtatványon kell előterjeszteni, amelyhez csatolni kell

*a)* a család előző havi jövedelmének, rendszeres pénzellátásának hitelt érdemlő igazolását,

*b)* amennyiben a kérelmező, a nagykorú közeli hozzátartozója, vagy a háztartásában életvitelszerűen vele együtt lakó nagykorú más személy rendszeres jövedelemmel nem rendelkezik úgy az erről szóló nyilatkozattal együtt a Járási Hivatal Foglalkoztatási Osztályának igazolását arról, hogy a nevezett személyek regisztrált álláskeresők és ellátásban nem részesülnek, illetve

*c)* a tanulói jogviszony fennállásáról szóló igazolást.

(6) A tanévkezdési támogatás igénylésére irányuló kérelmet az adott év augusztus 1. napjától október 31. napjáig lehet előterjeszteni addig a tanévig, amelyben a gyermek a 20. életévét betölti. A beadási határidő jogvesztő.

(7) A tanévkezdési támogatás egy naptári évben egy alkalommal vehető igénybe, általános iskolás gyermek (1-8. évfolyam) esetén tanulónként: 15.000 Ft; középiskolás gyermek (9-12. évfolyam) esetén tanulónként: 20.000 Ft.

(8) A képviselő-testület a tanévkezdési támogatás megállapítását a jegyzőre ruházza át.”

**2. §**

Az egyes szociális és gyermekvédelmi ellátási formák helyi szabályozásáról szóló 20/2020 (X.9.) önkormányzati rendelet az 1. melléklet szerinti 10. melléklettel egészül ki.

**3. §**

Ez a rendelet a kihirdetését követő harmadik napon lép hatályba.

*1. melléklet az .../... . (... . ... .) önkormányzati rendelethez*

„*10. melléklet a 20/2020 (X.9.) önkormányzati rendelethez*

**üres cím”**